Et flertal i Folketinget fik i dag en ny hjælpepakke på plads. En pakke, der forlænger hjælp til brancher, som er ramt af coronakrisens restriktioner, frem til udgangen af oktober. - Det er helt fantastisk, og det synes jeg kun, man kan klappe i hænderne over. Så her vil jeg godt kippe med flaget. Politikerne har taget hånd om problemerne, selvom vi har ventet længe, lyder reaktionen fra Vendsyssel Teaters direktør, Lars Sennels. 680 millioner Den nye pakke indeholder en pulje på 680 millioner kroner målrettet kultur- og foreningslivet, så der kan holdes gang i eksempelvis teatre og spillesteder, der ikke kan fylde salene på grund af restriktioner. De 400 millioner skal bruges til at støtte aktiviteter som "oplevelser og inspiration". De resterende 280 millioner skal bruges på hjælpepakker til dem, der fortsat er underlagt restriktioner. Afgørende hjælpepakke Vendsyssel Teater er ét af de steder, der er ramt af restriktionerne, og som får glæde af den nye aftale. Teaterdirektør Lars Sennels fulgte derfor dagens pressemøde tæt. Og han er begejstret for den nye hjælpepakke. - For vores vedkommende betyder det rigtig meget. Vi er meget pressede, fordi vi kun kan sælge hver anden plads. Og det er jo slet ikke nok til at kompensere eller dække de omkostninger, vi har, siger Lars Sennels. På Vendsyssel Teater har man blandt andet haft flere udgifter til ekstra personale i forbindelse med corona-restriktioner samt til indkøb af sprit og øvrige foranstaltninger. - Omkostningerne er steget, og indtægterne er faldet. Og det er jo en rigtig dårlig kombination. Dét kan den nye ordning hjælpe med at kompensere. Det gør også, at vi faktisk er i stand til at lave teater de kommende måneder, fordi vi kan søge den her aktivitetspulje. Det er helt afgørende for os, siger teaterdirektør Lars Sennels. Kulturhungrende publikum Selvom kompensationsordningen indtil videre varer til 31. oktober, er Lars Sennels fortrøstningsfuld. - I aften er der cabaret i caféen, og der er udsolgt - efter forholdsreglerne. Det er super godt, at vi nu får nogle vilkår, så vi stille og roligt kan komme tilbage til noget, der ligner normalen. Teaterdirektør Lars Sennels glæder sig også på landsdelens vegne over, at kulturen nu styrkes. -  Folk er kulturhungrende. Og det er rigtig godt for hele landsdelen, at vi nu får mulighed for at søge om støtte til nye aktiviteter. Vi håber, der kommer nogle tilgængelige ordninger, der er nemme at søge, så kulturen kan få de penge, der er brug for, afslutter Lars Sennels. Der kan læses mere om den nye aftale her .

Opsummering:
En ny hjælpepakke skal støtte de dele af samfundet, som stadig er omfattet af restriktioner. Det er helt afgørende for kulturlivet, siger teaterdirektør for Vendsyssel Teater, Lars Sennels.